L-eżilju U ġietni l-kelma tal-Mulej u qalli: "O bniedem, int qiegħed ma' nies ta' rashom iebsa; għandhom l-għajnejn biex jaraw, imma ma jarawx; għandhom il-widnejn biex jisimgħu, imma ma jisimgħux; għax huma nies ta' rashom iebsa. Issa int, o bniedem, ħu miegħek kulma jeħtieġlu wieħed eżiljat, u itlaq binhar quddiemhom; tbiegħed minn fejn int, u quddiemhom stess itlaq lejn post ieħor. Għandhom mnejn jintebħu li huma nies ta' ras iebsa. Ħejji binhar quddiemhom il-meħtieġ tiegħek, qisu l-meħtieġ ta' min sejjer fl-eżilju, u filgħaxija oħroġ quddiemhom bħal wieħed ħiereġ għall-eżilju. Ħaffer toqba fil-ħajt quddiemhom u oħroġ minnha. Ġorr kollox fuq spallejk quddiemhom u oħroġ fid-dlam; għatti wiċċek biex ma tarax l-art. Għax jien għamiltek sinjal għad-dar ta' Iżrael." Jiena għamilt kif ordnali l-Mulej, u binhar ħejjejt il-meħtieġ tiegħi, qisu l-meħtieġ ta' min sejjer fl-eżilju; filgħaxija ħaffirt toqba fil-ħajt b'idi stess, u mbagħad ħriġt quddiemhom fid-dlam, bis-sorra fuq spallejja. L-għada filgħodu l-Mulej kellimni u qalli: "O bniedem, dawn in-nies ta' rashom iebsa ta' dar Iżrael ma staqsewkx x'inti tagħmel? Mela għidilhom: 'Hekk jgħid il-Mulej: Kontra l-prinċep li hemm Ġerusalemm hi din is-sentenza, u kontra d-dar kollha ta' Iżrael li tinsab fiha.' "Għidilhom: 'Jiena sinjal għalikom. Kif għamilt jien, hekk għad jagħmlu lilkom; fit-turufnament u l-eżilju għad tmorru. U l-prinċep li hemm fosthom għad jerfa' s-sorra tiegħu fuq spallejh fid-dlam, u jħaffer toqba fil-ħajt biex joħroġ minnha, u jgħatti wiċċu biex ma jkunx jista' jara l-art b'għajnejh. U jien nixħet ix-xibka tiegħi fuqu, u naqbdu fin-nassa tiegħi; nieħdu Babilonja f'art il-Kaldin, imma ma jarahiex ; hemm imut. U dawk kollha ta' madwaru, l-għassiesa tiegħu u l-eżerċti tiegħu, inxerridhom ma' kull riħ, u nislet ix-xabla tiegħi għal warajhom. "U huma jkunu jafu li jiena l-Mulej meta nxerridhom fost il-ġnus, u nferrixhom mal-artijiet kollha. Imma nħalli 'l xi wħud minnhom li jeħilsu mix-xabla u l-ġuħ u l-pesta biex iħabbru fost il-ġnus, li fosthom imorru, l-għarukażijiet tagħhom, u jkunu jafu li jiena l-Mulej." Ir-restawrazzjoni U ġietni l-kelma tal-Mulej u qalli: "O bniedem, ħobżok bir-rogħda tieklu, u l-ilma tiegħek tixorbu b'qalbek ittaqtaq u beżgħana. U tgħid lill-poplu tal-pajjiż: Dan jgħid Sidi l-Mulej lil dawk li joqogħdu Ġerusalemm f'art Iżrael: 'Ħobżhom jikluh beżgħana u l-ilma jixorbuh imdejqa, għax il-pajjiż jitneżża' minn ġidu u jsir ħerba minħabba l-vjolenza tan-nies kollha li jgħammru fih. L-ibliet bin-nies jiġġarrfu u l-art issir ħerba. Ħalli tkunu tafu li jien il-Mulej.' " U ġietni l-kelma tal-Mulej, u qalli: "O bniedem, x'inhu dan l-għajdut tagħkom fil-pajjiż ta' Iżrael: 'Itul iż-żmien u kull viżjoni tiġi fix-xejn !'? Għalhekk għidilhom: 'Dan jgħid Sidi l-Mulej: Inwaqqaf dan l-għajdut u ma tgħiduhx aktar fil-pajjiż ta' Iżrael.' Anzi għidilhom: 'Iż-żmien qorob, u s-seħħ ta' kull viżjoni miegħu.' Għax f'nofs id-dar ta' Iżrael ma jkunx hemm aktar dehriet foloz jew taħbir qarrieq. Għax jien il-Mulej, nitkellem u dak li ngħid iseħħ bla ma jitlajja; u sewwasew fi żmienkom, ja razza ta' nies xewwiexa, ngħid kelma u nagħmilha, oraklu tal-Mulej.' " U ġietni l-kelma tal-Mulej u qalli: "O bniedem: Ara x'inhuma jgħidu d-dar ta' Iżrael: 'Il-viżjoni li dan kellu għad iddum ma sseħħ; qiegħed iħabbar għal żminijiet fil-bogħod.' Mela għidilhom: 'Dan jgħid Sidi l-Mulej: Ebda kelma minn tiegħi ma tiddawwar biex tasal, għax jien ngħid kelma u sseħħ, oraklu ta' Sidi l-Mulej.' "